Clemens episcopus, servus servorum Dei, dilectis filiis capitulo Lingonensi, salutem et apostolicam benedictionem. Justis petentium desideriis dignum est nos facilem prebere consensum et vota que a rationis tramite non discordant effectu prosequente complere. Eapropter vestris justis postulationibus grato concurrentes assensu abbatiam Sancti Petri, quam ex dono venerabilis fratris nostri .  . Lingonensis episcopi obtinetis, sicut eam juste et sine controversia possidetis, auctoritate vobis apostolica confirmamus et presentis scripti patrocinio communimus. Statuentes ut nulli omnino hominum liceat hanc paginam nostre confirmationis infringere vel ei ausu temerario contraire. Si quis autem hoc attemptare presumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, III kal. maii, pontificatus nostri anno secundo.